**13**

Na podlagi 119. člena Zakona o skupnih temeljih sistema plač v javnem sektorju (Uradni list RS, št. 95/24), tretjega odstavka 22.a člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21 in 139/22), 7. člena Uredbe o plačah direktorjev v javnem sektorju (Uradni list RS, št. 68/17, 4/18, 30/18, 116/21, 180/21, 29/22, 89/22, 112/22, 157/22, 25/23, 64/23, 79/23, 95/24 – ZSTSPJS, 96/24 in 99/24), prvega in drugega odstavka 2. člena Pravilnika o merilih za ugotavljanje redne delovne uspešnosti direktorjev pravnih oseb javnega prava s področja kulture (Uradni list RS, št. 7/09, 33/10, 50/17 in 111/21) in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_\_\_ sprejel

**S K L E P**

**o določitvi dela plače za redno delovno uspešnost v. d. direktorice in direktorice Javnega zavoda GO!2025 – Evropska prestolnica kulture, Nova Gorica**

1.

Miji Lorbek se za leto 2024, ko je bila v obdobju od 1. 1. 2024 do 25. 4. 2024 v. d. direktorice, v obdobju od 26. 4. 2024 do 31. 12. 2024, pa direktorica Javnega zavoda GO!2025 – Evropska prestolnica kulture, Nova Gorica, določi del plače za redno delovno uspešnost v višini 2.340,60 EUR bruto.

Redna delovna uspešnost se skladno s Pravilnikom o merilih za ugotavljanje redne delovne uspešnosti direktorjev pravnih oseb javnega prava s področja kulture ovrednoti v skupni višini 92 odstotnih točk.

Za plačilo redne delovne uspešnosti se nameni 5% letnih sredstev za osnovno plačo v. d. direktorice/direktorice.

3.

V. d. direktorice/direktorici se del plače za redno delovno uspešnost za obdobje od 1. januarja do 31. decembra 2024 izplača v letu 2025.

1.

Ta sklep velja takoj.

Številka: 014-23/2021

Nova Gorica, dne

 Samo Turel

 ŽUPAN

Številka: 014-23/2021-547

Nova Gorica, dne 6. maja 2025

O B R A Z L O Ž I T E V

**1. Pravni temelj**

Pravni temelji za sprejem Sklepa o določitvi dela plače za redno delovno uspešnost direktorice Javnega zavoda GO!2025-Evropska prestolnica kulture, Nova Gorica (v nadaljevanju: javni zavod) za leto 2024:

* *Zakon o skupnih temeljih sistema plač v javnem sektorju* (Uradni list RS, št. 95/24; v nadaljevanju: ZSTSPJS), ki v 119. členu določa, da se do 1. januarja 2026 za izplačevanje delovne uspešnosti za javne uslužbence v plačnih skupinah od B do K uporabljajo določbe prve in druge alineje 21. člena in od 22. do 22.e člena Zakona o sistemu plač v javnem sektorju, določbe od 27. do 34. člena in Priloga 2 Kolektivne pogodbe za javni sektor (Uradni list RS, št. 57/08, 23/09, 91/09, 89/10, 89/10, 40/12, 46/13, 95/14, 91/15, 21/17, 46/17, 69/17, 80/18, 136/22 in 12/24), Uredba o delovni uspešnosti iz naslova povečanega obsega dela za javne uslužbence (Uradni list RS, št. 53/08, 89/08 in 175/20), 7. člen Uredbe o plačah direktorjev v javnem sektorju (Uradni list RS, št. 68/17, 4/18, 30/18, 116/21, 180/21, 29/22, 89/22, 112/22, 157/22, 25/23, 64/23 in 79/23) ter pravilniki, izdani na podlagi tretjega odstavka 22.a člena ZSPJS;
* *Zakon o sistemu plač v javnem sektorju* (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21, 139/22, 38/24, 48/24 – odl. US in 95/24 – ZSTSPJS; v nadaljevanju: Zakon o sistemu plač v javnem sektorju), ki v prvem odstavku 22. člena določa, da skupen obseg sredstev za plačilo redne delovne uspešnosti znaša najmanj 2% in ne več kot 5% letnih sredstev za osnovne plače in da se skupen obseg sredstev za redno delovno uspešnost za plačilo ravnateljev, direktorjev in tajnikov oblikuje in izkazuje ločeno, v 22.a členu pa določa, da del plače za redno delovno uspešnost pripada javnemu uslužbencu, ki je v obdobju, za katerega se izplačuje, pri opravljanju svojih rednih delovnih nalog dosegel nadpovprečne delovne rezultate; da ta del plače lahko letno znaša največ dve osnovni mesečni plači javnega uslužbenca, pri čemer se kot osnova upošteva višina osnovne plače javnega uslužbenca v mesecu decembru preteklega leta; da se ta del plače za delovno uspešnost izplača najmanj dvakrat letno, razen če ni s kolektivno pogodbo ali z aktom, izdanim na podlagi zakona, urejeno drugače, ter da višino dela plače za redno delovno uspešnost ravnateljev, direktorjev in tajnikov določi organ, pristojen za njihovo imenovanje, na podlagi meril, ki jih določi minister;
* *Uredba o plačah direktorjev v javnem sektorju* (Uradni list RS, št. 68/17, 4/18, 30/18, 116/21, 180/21, 29/22, 89/22, 112/22, 157/22, 25/23, 64/23, 79/23, 95/24 – ZSTSPJS, 96/24 in 99/24, v nadaljevanju: Uredba), ki se uporablja tudi za vršilce dolžnosti direktorjev, namestnike in pomočnike direktorjev ter člane uprave, v prvem odstavku 7. člena določa, da se direktorjem v javnih zavodih, javnih agencijah, javnih skladih in drugih osebah javnega prava, del plače za redno delovno uspešnost, v okvirjih, ki jih določa zakon, izplačuje enkrat letno na podlagi poslovnega poročila, in sicer za redno delovno uspešnost v preteklem letu;
* *Pravilnik o merilih za ugotavljanje redne delovne uspešnosti direktorjev pravnih* *oseb javnega prava s področja kulture* (Uradni list RS, št. 7/09, 33/10, 50/17, 111/21 in 95/24 – ZSTSPJS, v nadaljevanju: Pravilnik), ki v 2. členu določa, da višino dela plače za redno delovno uspešnost direktorja določi s sklepom organ, pristojen za imenovanje direktorja, na podlagi meril iz Pravilnika in v skladu s proračunskimi možnostmi;
* *Statut Mestne občine Nova Gorica* (Uradni list RS, št. 13/12, 18/17 in 18/19), ki v 19. členu določa, da mestni svet odloča o zadevah, ki jih določa zakon.

**2. Razlogi in cilji, zaradi katerih je sklep potreben**

Skladno z 2. členom Pravilnika, svet javnega zavoda, do 30. junija tekočega leta, poda organu, pristojnemu za imenovanje direktorja, predlog za določitev plače za redno delovno uspešnost direktorja.

Višina plače za redno delovno uspešnost se skladno s 3. členom Pravilnika, določi na podlagi naslednjih meril:

* preseganje izpolnitve letnega programa dela javne službe po obsegu in kakovosti (največ do 50 odstotnih točk),
* doseganje ali preseganje določenih merljivih kazalcev glede na povprečje v določenem obdobju (največ 30 odstotnih točk),
* doseganje deleža nejavnih prihodkov v celotnem letnem prihodku iz naslova javne službe (največ 20 odstotnih točk).

Skladno s 7. členom Pravilnika lahko organ, pristojen za imenovanje direktorja, izjemoma, v okviru svojih pristojnosti, dodatno vrednoti tudi izjemne poslovne dogodke (investicije, med letom zahtevan večji obseg del, odmevni umetniški in strokovni dogodki). Izjemne poslovne dogodke se lahko vrednoti v višini do 10 odstotnih točk, a tako, da v skupnem seštevku celotno vrednotenje ne preseže 100 odstotnih točk.

Skladno z 9. členom Pravilnika se odstotne točke, dosežene na podlagi ovrednotenih meril, seštevajo. Višina dela plače za redno delovno uspešnost se izračuna tako, da se dobljeno število odstotnih točk pomnoži z višino dveh osnovnih plač direktorja iz decembra preteklega leta.

Skladno z 10. členom Pravilnika direktorju ne pripada del plače iz naslova redne delovne uspešnost za izvajanje javne službe, če javni zavod poslovno leto o zaključi z izgubo, če za ocenjevalno obdobje prejme negativno mnenje Računskega sodišča Republike Slovenije, če v ocenjevalnem obdobju ne odpravi pomanjkljivosti, ki jih je ugotovil nadzorni organ ali Računsko sodišče Republike Slovenije, če se ob izrednem nadzoru ugotovijo nezakonitosti pri poslovanju v ocenjevalnem obdobju ali če ne predloži v roku dokumentov, določenih s predpisi o financiranju pravne osebe javnega prava.

ZSPJS v 22. členu določa, da skupen obseg sredstev za plačilo redne delovne uspešnosti znaša najmanj 2% in ne več kot 5% letnih sredstev namenjenih za osnovno plače in da se skupen obseg sredstev za redno delovno uspešnost direktorjev izkazuje ločeno.

V skladu s 7. členom Uredbe pripada direktorjem redna delovna uspešnost v okviru obsega sredstev, ki so za ta namen zagotovljena v skladu s kolektivno pogodbo za javni sektor. Redna delovna uspešnost se jim lahko določi v višjem obsegu, kot so za ta namen zagotovljena sredstva v skladu s kolektivno pogodb za javni sektor, pod pogojem, da višji obseg ne posega v obseg sredstev za redno delovno uspešnost javnih uslužbencev, in pod pogojem, da so sredstva za ta namen zagotovljena.

1. **Ocena stanja na področju, ki ga sklep ureja in poglavitne rešitve**

Javni zavod je 27. 2. 2025 Mestni občini Nova Gorica posredoval Letno poročilo 2024 Poslovno in finančno poročilo javnega zavoda GO!2025-Evropska prestolnica kulture, Nova Gorica (v nadaljevanju: letno poročilo). Javni zavod je poslovno leto 2024 zaključil s presežkom prihodkov nad odhodki v višini 16.522,20 EUR. Program javnega zavoda za leto 2024 je bil izveden v okviru načrtovanih sredstev, skladno s finančnim načrtom, pogodbene obveznosti, financirane s strani mestne občine so bile pretežno realizirane in cilji doseženi. Letno poročilo je potrdil svet zavoda na seji dne 19. 2. 2025. Občinska uprava Mestne občine Nova Gorica je v skladu z 10. odstavkom 58. člena Zakona o izvrševanju proračunov Republike Slovenije za leti 2025 in 2026 (Uradni list RS, št. 123/23  in [12/24](http://www.uradni-list.si/1/objava.jsp?sop=2024-01-0295)) dne 7. 3. 2025 izdala soglasje k letnemu poročilu za leto 2024.

Na podlagi predloga za določitev plače za redno delovno uspešnost v. d. direktorice/ direktorice Mije Lorbek, ki ga je na podlagi Pravilnika pripravil svet zavoda in je bil posredovan Mestni občini Nova Gorica dne 24. 4. 2025, ob upoštevanju letnega poročila javnega zavoda za leto 2024, se višina dela plače iz naslova redne delovne uspešnosti določi po naslednjih merilih iz Pravilnika, ki so ovrednotena v naslednjih odstotnih točkah.

1. **Določitev redne delovne uspe­šnosti direktorice za leto 2024**

|  |  |  |
| --- | --- | --- |
| MERILA  | Število možnih točk | Število doseženih točk |
| 3. člen:Preseganje izpolnitve letnega programa dela javne službe po obsegu in kakovosti | 50 | 50 |
| 4. člen:Vrednotenje merljivih kazalcev za področje dela kulturnih domov in centrov | 30 | 27 |
| 5. člen:Vrednotenje deleža nejavnih prihodkov za javno službo v celotnem letnem prihodku | 20 | 5 |
| 7. člen:Vrednotenje izstopajočih dogodkov | do 10 | 10 |
| SKUPAJ | 100(max) | 92 |

3. člen: Preseganje izpolnitve letnega programa dela javne službe po obsegu in kakovosti

Javni zavod GO! 2025 je kljub zahtevnim pogojem dela zaradi kadrovskega primanjkljaja in kratkih rokov, ki so nastali kot posledica potrebe nadoknaditi zamude iz preteklih let, izpeljal vse zastavljene in načrtovane programe ter poleg tega v 2024 izvedel dodatne dogodke in aktivnosti, ki so pomembno prispevale k širšemu dosegu ciljev, večji vključenosti javnosti in povečani vidnosti programa – s tem pa bistveno presegel načrtovani obseg dela.

Svoje delovanje je zavod predstavil na več kot 20 predstavitvenih, izobraževalnih in povezovalnih dogodkov v več krajih po Sloveniji in Evropi (Italija, Avstrija, Nemčija, Španija, Francija, Madžarska, Belgija).

Zavod je izvedel obsežne aktivnosti promocije tako otvoritvene slovesnosti kot celotnega programa EPK 2025 na strateških trgih: Dunaj, Berlin, Bruselj, Madrid, Ljubljana in Atene.

Od 9. septembra 2024 v okviru javnega zavoda uspešno deluje komunikacijska pisarna (info točka).

Močno je bila okrepljena promocija (tako plakatna mesta, digitalno oglaševanje kot tudi radijska in televizijska promocija ter promocija v tiskanih in spletnih medijih), kar v poročilu za leto 2024 izkazujejo presežni rezultati vidnosti in prepoznavnosti projekta EPK. Povišala se je frekvenca novinarskih konferenc, brifingov in sporočil za medije. Temu ustrezno se je izjemno povečalo število medijskih objav v zadnjem četrtletju v Sloveniji (v povprečju 20 objav na dan na dan novinarskih konferenc tudi do 50), s prevladujočim pozitivnim tonom. Povečal se je tudi doseg v pomembnih medijih v tujini kot npr. BBC, CNN Travel, Guardian, Il Sole 24 Ore, Corriere della Serra, Suddeutche Zeitung, ARD, Arte in drugi.

Poleg rednega programa, dogodkov, delavnic, predavanj, je javni zavod v 2024 izvedel dva uspešna množična dogodka, Brezmejna zabava v septembru ter tri dnevno koncertno dogajanje Božične luči v decembru.

Poslovanje javnega zavoda se je v letu 2024 glede na pretekla leta vidno ustalilo in s tem izboljšalo. Kljub pomanjkanju (ustreznega) kadra na trgu dela, je javni zavod v 2024 izvedel nove zaposlitve. Zavod je okrepil svoje delovanje tudi z ureditvijo ključnih aktov ter podpisom pogodb z zunanjimi izvajalci iz ključnih področij (računovodstvo, pravno svetovanje, produkcija, PR itd.).

Z upoštevanjem sanacijskega načrta je zavod uspel sanirati še preostanek bilančnega minusa iz leta 2022 in leto 2024 zaključil s presežkom prihodkov nad odhodki.

Preseganje letnega programa dela se ovrednoti s 50 točkami.

4. člen: Vrednotenje merljivih kazalcev za področje dela kulturnih domov in centrov

|  |  |  |  |  |  |  |
| --- | --- | --- | --- | --- | --- | --- |
| MERLJIVI KAZALCI | 2022 | 2023 | 2024 | Triletno povprečje | 2024 | TOČKE |
| 1. Število prireditev glede na triletno povprečje | 67 | 47 | 97 | 70 | 97 | 10 |
| 2. Število obiskovalcev glede na triletno povprečje | 638 | 26784 | 29850 | 19091 | 29850 | 10 |
| 3. Obratovanje dvoran |  239 |  260 |  260 |  / |   260 | 7 |
| SKUPAJ |  |  |  |  |  | 27  |

5. člen: Vrednotenje deleža nejavnih prihodkov za javno službo v celotnem letnem prihodku

|  |  |  |  |
| --- | --- | --- | --- |
|   | 2024 | DELEŽ | TOČKE |
| SKUPAJ PRIHODKI POSLOVANJA  | 6.275.489,63 EUR | 100 % |  |
| Prihodki ustanovitelja in ostali javni prihodki | 6.243.996,52EUR | 99,5 % |  |
| Ostali nejavni prihodki: | 31.493,11 EUR | 0,5 % | 5 |

V letu 2024 je delež nejavnih prihodkov za javno službo v celotnem letnem obsegu prihodkov zavoda znašal 31.493,11 EUR, kar predstavlja 0,5 % in se ovrednoti s 5 odstotnimi točkami.

7. člen: Vrednotenje izstopajočih dogodkov

Uspešna in izredno odmevna udeležba in promocija EPK 2025 na dogodku Dnevi slovenske kulture v Slovenski hiši na olimpijskih igrah v Parizu.

V letu 2024 je bil dosežen tudi ključni cilj, saj so decembra 2024 člani mednarodnega sveta neodvisnih strokovnjakov objavili pozitivno končno poročilo o GO! 2025, na podlagi končnega monitoringa z dne 19. novembra 2024. Poročilo je podlaga za prejem finančne nagrade Melina Mercouri v letu 2025. S tem je zavod GO! 2025 uspešno opravil svoje ključno strokovno poslanstvo in prejel priznanje v evropskem prostoru.

Ta kriterij se ovrednoti z 10 odstotnimi točkami.

Redna delovna uspešnost v. d. direktorice/direktorice je na podlagi zgornjih meril iz Pravilnika, ob upoštevanju letnega poročila zavoda za leto 2024, ovrednotena v skupni višini 92 odstotnih točk.

Za izplačilo redne delovne uspešnosti v. d. direktorice/direktorice ni bil podan noben izmed izločilnih pogojev iz 10. člena Pravilnika.

Za v. d. direktorice/direktorico se predlaga redna delovna uspešnost v višini 5% sredstev za osnovno plačo direktorice za obdobje od 1. januarja do 31. decembra 2024.

Izračun:

3.826,01 EUR x 5 mesecev = 19.130,05 EUR             (januar – maj 2024)

3.954,56 EUR x 7 mesecev = 27.681,92 EUR       (junij – december 2024)

Skupaj = 46.811,97 EUR

46.811,97 EUR x 5 % = 2.340,60 EUR bruto

Sprejetje predlaganega sklepa o določitvi dela plače za redno delovno uspešnost v. d. direktorice/direktorice ne povečuje izdatkov proračuna Mestne občine Nova Gorica, saj gre za načrtovan obseg sredstev, namenjen stroškom dela, ki so vključeni v Finančni načrt javnega zavoda.

**Mestnemu svetu Mestne občine Nova Gorica predlagamo, da obravnava predloženo gradivo in sprejme predlagani sklep.**

Pripravili:

Majda Petejan Samo Turel

višja svetovalka za družbene dejavnosti ŽUPAN

mag. Marinka Saksida

vodja Oddelka za družbene dejavnosti

Priloga: sklep sveta zavoda